सप्तरी जिल्लामा सञ्चालित पठनसीप प्रवर्द्धन कार्यक्रम (EGRP) अनुगमनको प्रतिवेदन ।

विषय प्रवेशः

क्षेत्रीय शिक्षा निर्देशनालयको वार्षिक कार्यक्रम अनुसार जिल्लामा सञ्चालित कार्यक्रमहरुको कार्यान्वयनको अवस्था र प्रभावकारीता अनुगमन गर्ने शिलशिलामा क्षेत्रीय शिक्षा निर्देशनालयको बैठक निर्णय अनुसार सप्तरी जिल्लामा सञ्चालित पठनसीप प्रवर्द्धन कार्यक्रम (EGRP) को कार्यान्वयनको अवस्था र यसको प्रभावकारीताको अध्ययन तथा अनुगमन गरियो । पठनसीप प्रवर्द्धन कार्यक्रम (EGRP) को अनुगमनका लागि जिल्ला शिक्षा कार्यालय धनकुटा पठनसीप प्रवर्द्धन शाखाबाट विकास गरिएको मूल्याङ्कन साधन प्रयोग गरियो । मूल्याङ्कन गरिएका विद्यालयहरु जिल्ला शिक्षा कार्यालय सप्तरीबाट छनोट भएको थियो ।

कार्यक्रमको नामः

पठनसीप प्रवर्द्धन कार्यक्रम (EGRP) को कार्यान्वयनको अवस्था र प्रभावकारीताको अनुगमन ।

कार्यक्रमको उद्धेश्यः

जिल्लामा सञ्चालित विभिन्न तहका विद्यालयहरुले पठनसीप प्रवर्द्धन कार्यक्रम (EGRP) कसरी कार्यान्वयन गरिरहेको छ । यस कार्यक्रमबाट विद्यालय र विद्यार्थीहरु कति लाभान्वित भएका छन् । कार्यक्रमले विद्यार्थी नियमितता कति बढाएको छ र विद्यार्थीको पठनसीपमा कति वृद्धि भएको छ भनी अनुगमन मूल्याङ्कन गरी अवस्थाको पहिचान गराउनुकासाथै आगामी दिनमा गरिनु पर्ने थप प्रयत्नहरुको पहिचान गरी पृष्ठपोषण सहित रचनात्मक सहयोग गर्नु ।

कार्यक्रम अनुगमन साधन, विधि तथा प्रक्रियाः

यस पठनसीप प्रवर्द्धन कार्यक्रमको अनुगमन साधन जिल्ला शिक्षा कार्यालय धनकुटा पठनसीप प्रवर्द्धन शाखाबाट विकास गरिएको हो । यही साधनहरु प्रयोग गरी काम सम्पादन गरियो । क्षेत्रीय शिक्षा निर्देशनालयको बैठक निर्णयबाट जिल्ला छनोट गरियो र जिल्ला शिक्षा कार्यालयबाट विद्यालय छनोट गरी अनुगमन गरिएको हो । अनुगमन मूल्याङ्कनको समयमा छलफल, अन्तरक्रिया, अवलोकन र अभिलेख अध्ययन विधि अपनाइयो । विद्यालयको अनुगमन मूल्याङ्कन गर्दा पठनसीप प्रवर्द्धन कार्यक्रम सम्बन्धी १० दिने र ७ दिने तालिम लिएका शिक्षकहरु, कार्यक्रमको अनुगमन र प्राविधिक सहयोग गर्ने पढाइ उत्प्रेरक RM, प्रअ र शिक्षकहरु, सम्भव भएसम्म विव्यस र शिअसंका पदाधिकारीहरु, अभिभावकहरु र विद्यालयसँग सरोकारवालाहरुसँग अनुगमन मूल्याङ्कन गर्नुको उद्धेश्य र उपादेयताको विषयमा जानकारी गराइयो र विद्यालयले कार्यान्वयन गरेको आधारमा प्रमाणहरु तथा पुष्ट्याइँहरु हेरेर अनुगमन मूल्याङ्कन गरियो । अनुगमन मूल्याङ्कन पश्चात विद्यालयको अवस्था, विद्यालयको भावी कार्यक्रम र विद्यालयले आगामी दिनमा गर्नु पर्ने थप प्रयासहरुको विषयमा विचार विमर्श गरी पृष्ठपोषण दिने काम गरियो । तोकिएका विद्यालयहरुको अनुगमन मूल्याङ्कनको काम समाप्ति पछि विद्यालय व्यवस्थापन समिति, प्रअ, शिक्षक, विद्यालय निरीक्षक, शाखा अधिकृत, स्रोतव्यक्ति, स्थानीय तहमा खटिएका शिक्षाका कर्मचारीहरु, जिल्ला शिक्षा कार्यालयका कर्मचारीहरु र जिल्ला शिक्षा अधिकारीहरुको समुपस्थितिमा अनुगमन टोलीले अनुगमनका प्राप्तिहरुको प्रवोधिकरण गर्यो । प्रवोधिकरण पछि सुधारका लागि आगामी दिनमा गरिने क्रियाकलाप र कार्ययोजनाको विषयमा छलफल गरी सामूहिक सहमतिका आधारमा प्रतिवद्धता व्यक्त गरियो ।

कार्यक्रमको अवधिः

अनुगमन कार्यक्रमको अवधि मिति २०७४/१०/१५ गते देखि मिति २०७४/१०/२१ गतेसम्म जम्मा ७ दिनको रहेको थियो । मिति २०७४/१०/१७ गते देखि मिति २०७४/१०/१९ गतेसम्म अनुगमन र कार्यसम्पादन मूल्याङ्कन गरी मिति २०७४/१०/२० गते सामूहिक छलफल तथा प्रवोधिकरणको कार्यक्रम गरिएको थियो ।

कार्यक्रमको उपलव्धिः

विद्यालयको अनुगमन मूल्याङ्कनले विद्यालयको वास्तविक अवस्था थाहा लाग्यो । विद्यालयले कुन कुन क्षेत्रमा प्रगति गरेको र कुन कुन क्षेत्रमा अझ प्रयास गर्नु पर्ने रहेछ भन्ने जानकारी भयो । शिक्षक, विव्यस पदाधिकारी र सरोकारवालाहरुमा सुधार गर्नु पर्ने क्षेत्रहरु अझै धेरै रहेछ, हामीले चाहे गर्न सकिने रहेछ भन्ने महसुस गरेको पाइयो । विद्यालयको स्थिति थाहा लगाइदिएको र आगामी दिनमा गर्नु पर्ने थप प्रयत्नका बाटाहरु देखाइदिएकोमा उत्सुकता बढेको र हौसला मिलेको महसुस गरेको पाइयो । विद्यालयको अनुगमन मूल्याङ्कनको प्रवोधिकरण पछि छलफलमा अनुगमनले औंल्याएका भावी दिनमा गर्नु पर्ने काम पूरा गर्ने र शैक्षिक सुधारमा लाग्न प्रेरणा मिलेको कुरा व्यक्त गरे र आगामी दिनमा पूरा गर्दै जाने प्रतिवद्धता व्यक्त गरे । आगामी दिनमा पनि यस्तै अनुगमन गरी कामको लेखाजोखा गरिदिन र सुझाब सहयोग गरिदिन आग्रह समेत गरे ।

अनुगमन टोलीका सदस्यहरुः

जिल्ला शिक्षा कार्यालय र मातहतका विद्यालयहरुको कार्यसम्पादन मूल्याङ्कनका लागि क्षेत्रीय शिक्षा निर्देशनालयबाट उपनिर्देशक श्री राजकुमार विश्वकर्मा, उपनिर्देशक श्री शम्भु थापामगर, लेखा अधिकृत श्री तुलसी श्रेष्ठ र नायव-सुव्वा श्री अनिता वाग्ले, जिल्ला शिक्षा कार्यालयबाट विद्यालय निरीक्षक दीपकुमार यादव, विद्यालय निरीक्षक शिवकुमारी राउत, स्रोतव्यक्ति चन्द्रभूषय राय, स्रोतव्यक्ति भोगेन्द्र यादव, EGRP क्षेत्रीय कार्यालयको अधिकृत स्मिता प्रधान यस अनुगमन टोलीमा रहेका थिए ।

अनुगमन गरिएका विद्यालयहरुः

सप्तरी जिल्लाको तिलाठी कोइलाडी गाउँपालिका वडा नं. २ लौनियाँ टोलमा रहेको उमेश्वर राष्ट्रिय आधारभूत विद्यालय कक्षा (१-५), खडक नगरपालिका वडा नं. ७ कल्याणपुरमा रहेको जनता राष्ट्रिय आधारभूत विद्यालय कक्षा (१-५), शम्भुनाथ नगरपालिका वडा नं. २ खोक्सर प्रवाहामा रहेको श्री आधारभूत विद्यालय खोक्सर प्रवाहा कक्षा (१-८) र अग्नीसाइर कृष्णासवर गाउँपालिका वडा नं. २ मोहनपुर महुलीमा रहेको सामुदायिक आधारभूत विद्यालय कक्षा (१-८) को अनुगमन मूल्याङ्कन गरियो ।

अनुगमनमा पाइएका कुराहरुः

१. उमेश्वर राष्ट्रिय आधारभूत विद्यालयमा सिकाइ सामग्री र सन्दर्भ सामग्रीहरु समयमै पुगेको र विद्यालयमै प्राप्त भएको पाईयो । उक्त सामग्रीहरु केही पकेट चार्टमा भित्तामा राखेको र केही बाकसमा सुरक्षित राखेको पाईयो । शिक्षक निर्देशिका जस्ता सामग्रीहरु शिक्षकले र सिकाइ र सन्दर्भ सामग्री जस्ता सामग्रीहरु विद्यार्थीले प्रयोग गर्ने गरेको पाईयो । यस विद्यालयमा १ जना शिक्षकले १० दिनको र अरु २ जना शिक्षकले ७ दिनको पठनसीप र सामग्री प्रयोग तथा मूल्याङ्कन तरीका सम्बन्धी तालिम लिएको पाईयो । यस विद्यालयले २ वटा टोल पढाइ समूह गठन गरेको पाईयो । यस कार्यक्रम सम्बन्धी जानकारी प्रधानाध्यापक र विव्यस अध्यक्षलाई दिएको पाईयो । अनुगमन र प्राविधिक सहयोगका लागि पढाइ उत्प्रेरकको व्यवस्था गरेको र पढाइ उत्प्रेरक RM ले अनुगमन गर्ने र विद्यार्थीसँग सोधपुछ गर्ने गरेको पाईयो । CB-EGRA सम्बन्धमा शिक्षक अलमलिएकोले पढाइ उत्प्रेरकले CB-EGRA गरेको भन्ने जानकारी दिनु भयो । यस कार्यक्रमबाट विद्यार्थी नियमिततामा सुधार आएको र विद्यार्थी केही उत्सुक तथा जागरुक भएको पाईयो । शिक्षकले नेपाली भाषा शिक्षण पनि मैथिलीमै गरेको पाईयो ।

२. जनता राष्ट्रिय आधारभूत विद्यालयमा सिकाइ सामग्री र सन्दर्भ सामग्री समयमै उपलव्ध भएको पाईयो । उक्त सामग्रीहरु बाकसमै सूरक्षित राखेको पाईयो र विद्यार्थीहरुले प्रयोग गर्न सक्ने गरी व्यवस्थापन गरेको पाइएन । अनुगमनको दिन पकेट चार्ट विद्यार्थीले भेट्ने स्थानमा टाँग्न लगाएर सिकाइ सामग्री र सन्दर्भ सामग्री व्यवस्थापन गर्न लगाइयो । शिक्षकले शिक्षक निर्देशिका प्रयोग गर्नु पर्ने र वालवालिकालाई अभ्यास पुस्तिका दिनु पर्ने र सोही अनुसार क्रियाकलाप गराउनु पर्ने जानकारी गराइयो । कार्यक्रम सम्बन्धमा प्रधानाध्यापकलाई भने जानकारी भएको पाईयो । विद्यालयले टोल पढाइ समूह गठन नगरेको र CB-EGRA नगरेको पाईयो । यस विद्यालयमा १ जना शिक्षकले १० दिनको र अन्य २ जना शिक्षकले ७ दिनको तालिम लिएको पाईयो । शिक्षकहरु यस कार्यक्रम कार्यान्वयन प्रति सकारात्मक र जागरुक भएको पाइएन ।

३. श्री आधारभूत विद्यालय खोक्सर प्रवाहामा सिकाइ सामग्री र सन्दर्भ सामग्री उपलव्ध भएको पाईयो तर भाग २ सामग्री ढिलो प्राप्त भएको जानकारी पाईयो । प्राप्त सिकाइ सामग्री र सन्दर्भ सामग्रीहरु कक्षा कोठामा व्यवस्थापन गरेको तर विद्यार्थीले भेट्न नसक्ने स्थानमा राखेको र केही सामग्री बाकसमै सुरक्षित राखेको पाईयो । यस विद्यालयमा पनि १ जना शिक्षकले १० दिनको र अन्य २ जना शिक्षकले ७ दिनको तालिम लिएको पाईयो । तालिम नलिएका शिक्षकले पनि शिक्षक निर्देशिका हेरेर र अध्ययन गरेर पढाएको पाईयो । यस विद्यालयका प्रअ र विव्यस अध्यक्षलाई कार्यक्रमको विषयमा अभिमुखीकरण भएको पाईयो । यस विद्यालयमा गठन भएको पढाइ टोल समूहले वालवालिकालाई पठनसीपमा सहयोग गरेको पाईयो । यस विद्यालयले CB-EGRA गरेको पाईयो । पढाइ उत्प्रेरक RM ले समय समयमा अनुगमन गर्ने गरेको पाईयो । यस विद्यालयमा विद्यार्थीका लागि कार्पेटको व्यवस्था राम्रो थिएन । शिक्षकमा र विद्यार्थीमा सिकाइ प्रति जागरुक र सकारात्मक भएको पाईयो ।

४. सार्वजनिक आधारभूत विद्यालय मोहनपुर महुलीमा सिकाइ सामग्री र सन्दर्भ सामग्री समयमै प्राप्त भएको र सामग्रीहरु कक्षाकोठामा व्यवस्थापन गरेको पाईयो । सामग्रीहरु वालवालिकाले प्रयोग गरेको देखियो । यस विद्यालयमा पनि १ जना शिक्षकले १० दिनको र अन्य २ जना शिक्षकले ७ दिनको तालिम लिएको पाईयो । विद्यालयका प्रअ र विव्यस अध्यक्षलाई पनि कार्यक्रम सम्बन्धी अभिमुखीकरण भएको पाईयो । यस विद्यालयमा विव्यसलाई अनुदान उपलव्ध गराएको पाईयो । यस विद्यालयमा टोल पढाइ समूह गठन भएको र सो समूहले वालवालिकालाई सहयोग गरेको पाईयो । पढाइ उत्प्रेरक RM ले समय समयमा अनुगमन गर्ने गरेको र प्राविधिक सहयोग गर्ने गरेको पाईयो । यस विद्यालयमा CB-EGRA गरेको पाईयो । तर नतिजा राखेको पाइएन । वालवालिकाहरुका लागि भूईंमा कार्पेटको व्यवस्था गर्नु पर्ने देखियो ।

विद्यालयले थप प्रयास गर्नु पर्ने कुराहरुः १. उमेश्वर राष्ट्रिय आधारभूत विद्यालयले पठनसीप विकास लागि थप प्रयत्न गर्नु पर्ने देखिन्छ । नेपाली भाषालाई मैथिलीमा होइन नेपालीमै सिकाउन पर्ने छ । पठनसीप सम्बन्धी अभ्यास बढी गराउनु पर्ने छ । विद्यार्थीको प्रगतिको रुजु सूची तयार गरी प्रत्येक महिना अद्यावधिक गर्न पर्ने छ । सिकाइ सामग्रीहरु विद्यार्थीको पहुँचमा उनीहरुले सहजै भेट्न सक्ने स्थानमा राख्नु पर्ने छ । तालिममा सिकेका सीप कक्षाकोठामा प्रयोग गर्नु पर्ने छ । शिक्षक निर्देशिकाको बढी प्रयोग गर्ने र सोही अनुसार सिकाउने प्रयत्न गर्नु पर्ने । विद्यालय सुधार योजनामा यस कार्यक्रमको विषयबस्तु समावेश गर्नु पर्ने छ ।

२. जनता राष्ट्रिय आधारभूत विद्यालयले पठनसीप विकास लागि थप प्रयत्न गर्नु पर्ने देखिन्छ । पठनसीप सम्बन्धी अभ्यास बढी गराउनु पर्ने छ । विद्यार्थीको प्रगतिको रुजु सूची तयार गरी प्रत्येक महिना अद्यावधिक गर्न पर्ने छ । तालिममा सिकेका सीप कक्षाकोठामा प्रयोग गर्नु पर्ने छ । शिक्षक निर्देशिकाको बढी प्रयोग गर्ने र सोही अनुसार सिकाउने प्रयत्न गर्नु पर्ने । शिक्षकहरु कार्यक्रम प्रति जागरुक, सचेत र जिम्मेवारी नभएको महसुस गरिएकोले शिक्षकहरु बढी जिम्मेवार, बढी प्रयासरत र बढी सचेत रहनु पर्ने छ । कार्यक्रम सफल र प्रभावकारी कार्यान्वयनका लागि प्रअ र विव्यस समेत सक्रिय हुनु जरुरी छ । टोल सिकाइ समूह चाँडो गठन गरी विद्यार्थीलाई सहयोग गर्ने कार्यक्रम बनाएर कार्यान्वयन गर्न गराउन जरुरी छ । विद्यालय सुधार योजनामा यस कार्यक्रमको विषयबस्तु समावेश गर्नु पर्ने छ ।

३. श्री आधारभूत विद्यालय खोक्सर प्रवाहाले पठनसीप विकास लागि थप प्रयत्न गर्नु पर्ने देखिन्छ । पठनसीप सम्बन्धी अभ्यास बढी गराउनु पर्ने छ । विद्यार्थीको प्रगतिको रुजु सूची तयार गरी प्रत्येक महिना अद्यावधिक गर्न पर्ने छ । सिकाइ सामग्रीहरु विद्यार्थीको पहुँचमा उनीहरुले सहजै भेट्न सक्ने स्थानमा राख्नु पर्ने छ । तालिममा सिकेका सीप कक्षाकोठामा प्रयोग गर्नु पर्ने छ । शिक्षक निर्देशिकाको बढी प्रयोग गर्ने र सोही अनुसार सिकाउने प्रयत्न गर्नु पर्ने । विद्यार्थी वसाइका लागि चकटी, कार्पेटको व्यवस्था गर्नु पर्ने छ । विद्यालय सुधार योजनामा यस कार्यक्रमको विषयबस्तु समावेश गर्नु पर्ने छ ।

४. सार्वजनिक आधारभूत विद्यालय मोहनपुरले पठनसीप विकास लागि थप प्रयत्न गर्नु पर्ने देखिन्छ । पठनसीप सम्बन्धी अभ्यास बढी गराउनु पर्ने छ । विद्यार्थीको प्रगतिको रुजु सूची तयार गरी प्रत्येक महिना अद्यावधिक गर्न पर्ने छ । तालिममा सिकेका सीप कक्षाकोठामा प्रयोग गर्नु पर्ने छ । शिक्षक निर्देशिकाको बढी प्रयोग गर्ने र सोही अनुसार सिकाउने प्रयत्न गर्नु पर्ने । विद्यार्थी वसाइका लागि चकटी, कार्पेटको व्यवस्था गर्नु पर्ने छ । विद्यालय सुधार योजनामा यस कार्यक्रमको विषयबस्तु समावेश गर्नु पर्ने छ । कार्यक्रम कार्यान्वयनमा सम्पादन भएका कामको अभिलेखीकरण गरिनु पर्ने छ । प्राप्त विव्यस अनुदान खर्च गर्ने कार्यक्रम र योजना बनाएर खर्च गर्नु पर्ने छ ।

थप प्रयास गर्नु पर्ने कुराहरुः

१. शिक्षकहरुलाई थप पुनर्ताजगी तालिमको आवस्यकता देखिन्छ ।

२. टोल सिकाइ समूहलाई प्रभावकारी बनाउन प्रयत्न गरिनु पर्छ ।

३. आमा समूह र अभिभावकहरुलाई पनि कार्यक्रमको विषयमा जानकारी दिइनु पर्छ र सचेतीकरण कार्यक्रम गरिनु पर्छ ।

४. सिकाइ उत्प्रेरकको भूमिकामा पुनरावलोकन गरिनु पर्छ । एउटा उत्प्रेरकले आफ्नो विद्यालयमा पढाएर १५/१६ वटा विद्यालयमा अनुगमन गरी प्राविधिक सहयोग गर्न सक्ने अवस्था देखिएन ।

५. भाग २ सामग्री समयमा आइनपुगेको गुनासो रहेकोले सामग्री समयमै उपलव्ध गराउनु पर्ने छ ।

६. शिक्षक निर्देशिकाको अधिक प्रयोग, अर्थपूर्ण प्रयोग र उपयोग गर्ने व्यवस्था मिलाउनु पर्ने छ ।

७. प्रगति विवरण योजना चार्ट तयार गर्न लगाउने र मासिक अध्यावधिक गर्न लगाएर प्रतिवेदन लिने गर्नु पर्ने छ ।

८. स्रोत व्यक्तिहरुलाई जिम्मेवार बनाउन भूमिका दिने व्यवस्था मिलाउनु पर्ने छ ।

निचोडः विद्यालयको समग्र विकास र शैक्षिक गुणस्तर अभिवृद्धिका लागि सरोकारवालाहरुको आ-आफ्नै भूमिका र जिम्मेवारी रहेको हुन्छ । आ-आफ्नो भूमिका र जिम्मेवारी अनुसार कार्यसम्पादन गरे अवस्य चाहेको प्रतिफल पाउन सकिने रहेछ ।

प्रतिवेदकहरुः १. राजकुमार विश्वकर्मा - उपनिर्देशक क्षेत्रीय शिक्षा निर्देशनालय धनकुटा ।

२. शम्भु थापामगर - उपनिर्देशक क्षेत्रीय शिक्षा निर्देशनालय धनकुटा ।

३. तुलसी श्रेष्ठ - लेखाअधिकृत क्षेत्रीय शिक्षा निर्देशनालय धनकुटा ।

४. अनिता वाग्ले - नायव-सुव्वा क्षेत्रीय शिक्षा निर्देशनालय धनकुटा ।

५. मिति २०७४/१०/२४ गते

सप्तरी जिल्लामा सञ्चालित पठनसीप प्रवर्द्धन कार्यक्रम (EGRP) अनुगमनको प्रतिवेदन ।

अनुगमन मिति २०७४/१०/१५ देखि मिति २०७४/१०/२१ सम्म

अनुगमनकर्ताहरुः

1. उपनिर्देशक श्री राजकुमार विश्वकर्मा
2. उपनिर्देशक श्री शम्भु थापामगर
3. लेखाअधिकृत श्री तुलसी श्रेष्ठ
4. नायवसुव्वा श्री अनिता वाग्ले

क्षेत्रीय शिक्षा निर्देशनालय

पुर्वाञ्चल, धनकुटा ।